Myitkyina kaw nga ai Kachin Politics Watch Group “KPWG” lit hkam Salang.Maran Brang Seng hte KPMRN san htai galaw ai lam
San: Ya yang Jinghpaw wunpawng mung dan hta majan byin nga dingyang hta KIO/KIA ni simsa lam bawng ban nga ai hpe gara hku mu mada ai kun?
Htai: simsa lam bawng ban ai hpe garai ntsun shi yang, ngai na tinghkrai ningmu hpe naw shawng tsun na n-ngai, ndai tsa ban 21 hta mung hpawm Myenmar mung dan a mung masa gaw grai galai shai mat wa sai hpe mu lu ai, ngai hku nna tsun mayu ai lam gaw gap hkat ai mung, mung masa mang hkang a majaw rai nga ai, simsa ai lam bawng ban jahkrup ai mung mung masa rapra ai lam hpe lu la na matu rai nga ai.
San:Anhte Jinghpaw wunpawng myu sha ni hta law malawng gaw awm dawm hpe sha marawn mat sai, mung shawa hpyen hpung ni mung awm dawm a majaw sha gasat ai nga nna tsun ma ai, dai hpe salang wa gara hku mu ai kun?
Htai: anhte myu ni yawng awm dawm hpe tsun shaga ra ai gaw jaw dik ai lam re, rai tim anhte myu ni hta awm dawm ahkaw ahkang a manu gade ram kaba ai ngu ai lam hpe atsawm n-chye ai masha ni, mung masa lam hpe atsawm n hkawn hkrang ai ni tsun garu ai lam mung nga nga ai, bai nna nkau mi mung masa la ni tsun ai ga hpe madat nna marawng nang ai ni mung nga nga ai, teng teng gaw anhte myu ni mung masa hpe kaja wa hkawn hkrang chye na ra ai.
San:ya yang KIO/KIA kaw nna woi awn galaw nga ai mung masa hte simsa lam masing hta, mung masa la nkau mi a ning mu hta san pra ai policy hku galaw shangun mayu ai nga ai, KPWG hku nna gara hku mu ai kun?
Htai: KIO/KIA hku nna majoi hpung hpe hpaw dat masai, bai nna maga mi hku gaw UNFC kaw nna mung simsa lam hpe ladat tam nga ma ai, KIO/KIA hpe yu dat ai shaloi shi hkrai hpe sha dinglik na hta, UNFC hku nna gara hku policy nga ai ngu ai hpe mahtang yu na ra nga ai.
San: KIO/KIA ginjaw salang nkau mi gaw jet ai mung hpawm (shn) federal hpe gaw gap na lam tsun ai, mung shawa hpyen dap gaw awm dawm hpe tsun ai, ndai lam hta mang hkang byin wa chye na kun?
Htai:Mang hkang byin na lam gaw n-nga ai, hpa majaw nga yang jet ai federal gaw gap na rai tim, awm dawm gaw gap na rai tim, mung shawa masha hte mung shawa hpyen dap hta sha madung ai, dai hte maren du na ra ai aten hta anhte myu sha ni a gawng malai tai nna mung masa lam, myu sha lam bawng ban jahkrup na dat kasa gadai hpe rai tim mung chying mung shawa ni lata san nna galaw ra wa na re. Dai majaw mung chying mung sha ni a akyu ara n lawm ai hte anhte myu sha ni lawt lu lam a matu nrai yang mung chying mung shawa masha gadai mung hkraw na nre.
San: Ya hte sha Myitkyina kaw bawng ban ai simsa lam zuphpawng ngut ai hte rau ya Chiang Mai kaw kalang bai galaw na lam na ai, salang wa hku nna hpaw baw mahtai ni pru na re ngu sawn lu ai kun?
Htai: Aten loi la ra na nhten, ya yang ndai lam hpe tsun ai shaloi mahtai hpa baw pru na, gara masa du hkra bawng ban lu na ngu ai hpe asan pra nlu tsun shi ai.
By:Jame Alex
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn